Sannad halgan ah oo ku dhammaaday gool dublamaasiyadeed oo ay Soomaaliya dhalisay

Sannadkii hore waxa uu innoogu dhashay heshiis sharcidarro ah oo halis geliyay midnimada dhuleed, gobonnimada iyo madaxbannaadida dalka. Mowqif cad ayuu Madaxweyne @HassanSMohamud ku hogaamiyay qaranka, kaas oo si cad looga hortagay halista dalka soo wajahday, laguna asteeyay Xeer Qaran oo Golaha Wasiirrada, iyo Labada Aqal ee Baarlamaanku isku raaceen, Madaxweynuhuna saxiixay. Kaas oo lagu taageeray mowqif midaysan oo golaha wadatashiga qaranka ah gaareen. Sanadkaas Soomaaliya waxay gaartay guulaha aan hoos ku sharrixi doono.

Guulo Diblumaasiyeed oo Soomaaliya soo hoyday

Soomaaliya waxa ay gashay halgan diblumaasiyeed oo meesha ka saaray halistii qaran, ka dib markii aan ku guuleysanay fagaarayaasha caalamiga ah, laga bilaabo IGAD, EAC, iyo Midowga Afrika, Jaamacadda Carabta, Ururka Iskaashiga Islaamka, iyo Qaramada Midoobay, sidoo kale dagaalkaas diblumaasiyeed waxaan ku kasbannay taageerada awoodaha dunnida sida Maraykan, Shiinaha, Ruushka, Ingiriis, Midawga Yurub iyo awoodaha gobolka oo dhan. 

Soomaaliya waxay ku guuleysatay kasbashada saaxiibo istiraatiiji ah

Halgankii diblumaasiyeed ee ay Soomaaliya gashay waxa uu sii adkeeyay xiriirka istaraatiiji ee dalalka saaxiibada ah sida Turkiga oo aan la galnay heshiis difaac oo ceymis galiyay ilaalinta xeebaha Soomaaliya iyo dhismaha ciidamada badda. Sidoo kale, waxaa xoogeystay xiriirka innagala dhexeeya dalalka Ereteria, Masar iyo dalka aan walaalaha nahay ee Jabuuti oo dhammaan mawqif taariikhi ah ku taageeray Soomaaliya, maantana garab taagan. Garab istaag wax ka bedelay miisaanka awoodaha gobol ee geeska. 

Naqshadeynta iyo go’aan ka gaarista Howlgalka Nabad ilaalinta:

Guulihii ay Soomaaliya garartay waxaa garab socday, maamulka kala guurka hawlgallada ATMIS iyo AUSOM oo ay Soomaaliya markii ugu horeysay awooday go’aan ka gaarista qaabka loo dhisayo, loo qeybinayo ciidamada ka qeyb qaadan kara, heshiisyo toos ahna la gashay dal kasta oo ka soo qeybqaadan doona. 

Siyaasad Arrimo Dibadeed oo ku dhisan danta qaranka iyo dheelitirka xiriirrada dibadda:

Dhanka kale, dublamaasiyadda Soomaaliyeed waxa ay gaartay isku miisaannaan ay dhidbaha ugu sii taagto xiriiradaas dublamaasi ee qiimaha weyn ugu fadhiya, isla markaana ay si qaangaar looga gudbo khilaafka sannadkaas Itoobiya inagala dhexeeyay xilli ay meesha ka baxday halistii is-afgaradkii 1-da Jannaayo, xiriir dabiici ahna la soo celiyo. 

Waxa aan joognaa maanta xilli aan Soomaaliya dowladna shardi uga dhigi karin dalka kale ee ay xiriir la samaynayso, xilli ayna dowlana diidmo qayaxan saari karin iskaashi ciidan oo dowlad kale aan la galeyno. Dal walba ku qanacsanyahay nooca xiriiir ee ay Soomaaliya la leedahay.

Isbedelkaasi iskama iman, waa halgan maalin le ah oo uu Madaxweyne Xasan Sheekh Maxamuud ku hogaamiyay dublamaasiyadda Soomaaliyeed oo maanta qadarin ka kasbatay masrax kasta oo ay dooddeeda geysatay. 

Waata keentay maanta inta la waayo wax nuxur ah oo lagu dhaliilo dublamaasiyadda Soomaaliya. Waa tan ka keentay siyaasiyiin salfudeyd ku galay heshiiyo halis dhulkeenna galiyay in ay ku ceebaynayaan madaxweynaha sababta midabka caddaan ka ah loogu lebisay askarta salaanta ka bixisa madaxtooyada Itoobiya.